Frykter ekstraregning på 112 millioner årlig for Oslos mange trossamfunn

Tilskuddene til kirken, tros- og livssynssamfunnene kan koste Oslo kommune 112 millioner kroner mer enn i dag om 20 år hvis dagens finansieringsmodell opprettholdes.

- Jeg er opptatt av at alle tros- og livssynssamfunn, inkludert Den norske kirke, behandles likt. For at vi skal ha råd til det må finansieringsordningen endres, mener Oslos kulturbyråd Rina Mariann Hansen. Bildet er tatt ved Gamle Aker Kirke. Bjørge, Stein

28. mars 2016 10:22 Sist oppdatert 28. mars 2016

Oslos kulturbyråd Rina Mariann Hansen (Ap) vil ha en ny finansieringsmodell som ikke forskjellsbehandler kirken og de andre tros— og livssynssamfunnene.

I Oslo synker andelen medlemmer i Den norske kirke (Dnk) hvert år. De andre tros- og livssynssamfunnene i Oslo har en økning.

Oslo kommune betaler et fast beløp i støtte til Dnk. Beløpet reduseres ikke selv om det blir færre medlemmer. Andre tros- og livssynssamfunn får støtte pr. hode basert på beløpet Dnk får. Og siden de andre trossamfunnene har vekst i medlemstallene må Oslo kommune betale stadig mer i støtte til dem. Det blir kostbart for Oslo kommune.

Hvis veksten i antallet medlemmer i de andre tros- og livssynssamfunnene fortsetter i samme tempo, og dagens finansieringsmodell opprettholdes, må Oslo kommune ut med mange millioner kroner ekstra.

Slik beregnes støtten:

Den norske kirke får en sum uavhengig av antall medlemmer.

Denne summen deles på antall medlemmer for å regne ut støtte pr. medlem.

For andre trossamfunn ganges dette kronebeløpet med antall medlemmer.

Medlemsutvikling i Dnk og trossamfunn sett opp mot befolkningsvekst. Grafen viser utviklingen hvis utviklingen i medlemstall fortsetter i samme tempo som den har gjort de ti siste årene frem mot 2035. Byrådsavdeling for kultur, idrett og frivillighet

Millionene ruller

— Medlemstallene i disse trossamfunnene øker betraktelig hvert år. De siste ti årene har de i gjennomsnitt økt med 6 prosent i året. Dette gjør at den totale bevilgningen til kirke og tros- og livssynssamfunn øker hvert år. Hvis utviklingen vi har sett de siste ti årene fortsetter i årene som kommer vil Oslo kommune måtte øke støtten til kirke- og trossamfunn med 112 millioner kroner i 2030, sier Oslos kulturbyråd Rina Mariann Hansen.

I 2015 var totaltallet 250 millioner.

Totalsummen som Oslo kommune må sponse kirke, tros- og livssynssamfunnene, inkludert de 112 millionene, vil da komme opp i 362 millioner kroner for år 2030, gitt at byrådets estimater slår til.

Støtten til de andre tro- og livssynssamfunn vil passere støtten til Den norske kirke (Dnk) om noen år hvis utviklingen i medlemstall fortsetter i samme takt som i dag. Byrådsavdeling for kultur, idrett og frivillighet

Debatten om hvorvidt skattebetalerne skal finansiere tro— og livssynssamfunnene har rast i Aftenposten den siste tiden.

- Tro er viktig

Hansen ønsker debatten om en ny finansieringsordning velkommen. Hun mener det er på høy tid at finansieringsmodellen, som ble laget i en tid da flesteparten av Oslos innbyggere var medlemmer av statskirken, skrotes.

— Trossamfunnslandet Norge er ikke som det var i 1969, da trossamfunnsloven kom. Oslo skal være en raus og livssynsåpen by. Tro er viktig. Jeg er opptatt av at alle tros- og livssynssamfunn, inkludert Den norske kirke, behandles likt. For at vi skal ha råd til det, må finansieringsordningen endres, sier Hansen.

Bare hver fjerde Osloborger døpt i 2014

Oslo har en høyere andel medlemmer i andre tros- og livssynssamfunn enn resten av landet. 22 prosent av innbyggerne i Oslo er medlem av et annet tros- og livssynssamfunn mens andelen for hele landet ligger på 9 prosent. Andelen medlemmer i Dnk ligger på 53 prosent i Oslo, mot 76 prosent i landet.

— I 2014 ble bare 27 prosent av barna i Oslo døpt i Den norske kirke, mot 66 prosent i resten av landet. Hvis vi legger dåpstallene til grunn for fremtidens medlemstall, ser det ikke ut til å bli flere medlemmer i kirken i Oslo, sier hun.

Antallet innbyggere i Oslo øker jevnt og trutt. Det gjør også antallet trossamfunn.

Frir til kulturdepartementet

Byråden understreker at Oslo står overfor store økonomiske utfordringer i årene fremover.

— Derfor er vi nødt til å se på hvordan vi bruker pengene våre, sier Hansen.

- Hvordan bør den nye modellen se ut?

— Nå er det opp til Kulturdepartementet å foreslå en ny støtteordning. Jeg håper de tar med seg også Oslos perspektiv, sier Hansen.

Statssekretær Bård Folke Fredriksen i Kulturdepartementet Stein J Bjørge

Bård Folke Fredriksen, statssekretær i Kulturdepartementet, svarer slik på oppfordringen fra Hansen:

— Regjeringen har nylig fremmet et lovforslag for Stortinget som innebærer at Den norske kirke blir rettslig selvstendig overfor staten. I proposisjonen har departementet varslet ytterligere reformer senere, hvor lovgivningen for alle tros- og livssynssamfunn vil bli vurdert i sammenheng. Under arbeidet med en slik helhetlig lovgivning for tros- og livssynssamfunnene er det aktuelt også å ta opp forslag om endringer i dagens finansieringsordninger på området, skriver Fredriksen i en epost.

Interessert i temaet? Her kan du lese mer: